NUUS – Kanaal 7
KANAAL 7 KOMPETISIES
Die Goewerneur van Khomas – Laura McLeod-Katjirua – sê grond is ‘n belangrike onderdeel om die ongeregtighede van die verlede aan te spreek en die ekonomiese welstand van al die land se inwoners te verbeter. Die streek-raadpleging, ter voorbereiding vir die tweede nasionale grond-konferensie, het vanoggend begin en sal tot môre duur. Die doel is om insette van onder meer die onderskeie demografiese groeperinge, gemeenskappe en politieke instellings te kry vir die konferensie se agenda. Sy het gevra dat almal in die streek die vergadering met ‘n oop gemoed sal benader sodat die grond-konferensie ‘n sukses sal wees. Dit word in Oktober in die hoofstad gehou.
Die ses buitelandse burgers wat in hegtenis geneem is vir die gewapende roof van ‘n sekerheidswag verlede jaar by die Weslane Lifestylse-sentrum in Windhoek, sal volgende week op die aanklagte teen hulle pleit. ‘n Prokureur vir een van die beskuldigdes het hom gister aan die saak onttrek. Die saak is daarna tot volgende Woensdag uitgestel sodat die beskuldigde vir regshulp kan aansoek doen.
Die polisie-bevelvoerder van Otjozondjupa – Kommissaris Heinrich Tjiveze – het voertuig-bestuurders gevra om ekstra-versigtig te bestuur wanneer hulle Otjiwarongo uit die noorde nader. Hy sê in ‘n nuusvrystelling dat ‘n gedeelte van Dr Hage Geingoblaan, wat deel uitmaak van die B1 deur die dorp, onder konstruksie is. Die verkeer sal die volgende vier maande om die verkeerssirkel herlei word. Die nodige padtekens is deur die munisipaliteit aangebring.
Die Amerikaanse president, Donald Trump, het ‘n beroep op die Turkse president, Recep Erdogan, gedoen om ‘n Amerikaanse pastoor, Andrew Brunson, vry te laat. Brunson staan tereg op aanklagte van terreur. Die hof het gister beslis dat hy in aanhouding bly. Hy word daarvan verdink dat hy betrokke was by die mislukte staatsgreep twee jaar gelede in Turkye. Dit is die derde keer dat Brunson vrylating geweier word.
Krieket: Sri Lanka se minister van Sport, Faiszer Musthapha, wil hê dat die Internasionale Krieketraad eenvoudige, duidelike reëls oor balpeutery moet vasstel. Die spankaptein, Dinesh Chandimal, is vir twee toetse en vier internasionale eendagwedstryde geskors, nadat hy daaraan skuldig bevind is dat hy spoeg en lekkergoed gebruik het om met die bal te peuter tydens verlede maand se toets teen die Wes-Indiese Eilande in St Lucia. Chandimal is uit die span gelaat vir die grootste deel van die Proteas se huidige toer in Sri Lanka.
En die Namibiese dollar verhandel teen 13 – 45 teen die Amerikaanse dollar, 15 – 60 teen die euro en 17 – 48 teen die pond. Goud verkoop vir duisend-217 Amerikaanbse dollar-2 sent per fynons en die prys van Brent ruolie is 72 dollar-9 sent per vat.
Kanaal Sewe Nuus. Namibië en die Wêreld op hierdie oomblik. Kanaal 7 bring hoop in ‘n onseker wêreld: Radiothon 2018: 31 Julie tot 4 Augustus.
Tak: 281 872
Acc: 1033 429 805
Media vir Christus © 2018 Alle regte voorbehou